REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/63-13

27. februar 2013. godine

B e o g r a d

Z A P I S N I K

34. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 27. FEBRUARA 2013. GODINE

Prva elektronska sednica Odbora je počela u 17,40 časova.

Sednicom je predsedavala Vesna Kovač, predsednik Odbora.

Pored predsednika, sednici su prisustvovali članovi Odbora: Zoran Antić, Vojislav Vujić, Zoran Kasalović, dr Milorad Mijatović, Radmilo Kostić, Aleksandar Senić i Momo Čolaković i zamenici članova Odbora: Mićo Rogović, umesto Veroljuba Arsića i Mirjana Marjanović umesto Dušice Nikolić.

Sednici nisu prisustvovali članovi Odbora: Veroljub Arsić, Žika Gojković, Božidar Đelić, Bojan Đurić, Dušica Nikolić, Radojko Obradović, Zoltan Pek, Đorđe Stojšić i Dragan Tomić.

Sednici je prisustvovao i dr Vladimir Marinković, zamenik člana Odbora dr Milorada Mijatovića.

Na predlog predsednika, Odbor je jednoglasno utvrdio sledeći

D n e v n i r e d

1. Informacija predsednika Radne grupe za utvrđivanje testa za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki, o toku aktivnosti Radne grupe;

1. Predlog za proširenje nadležnosti Radne grupe za utvrđivanje testa za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki i na pregled prijava na javni konkurs i prateće dokumentacije i ispunjenje uslova kandidata.

Pre prelaska na rad po utvrđenom dnevnom redu, Odbor je jednoglasno usvojio zapisnike 30, 31, 32. i 33. sednice Odbora.

**Prva tačka dnevnog reda:** Informacija predsednika Radne grupe za utvrđivanje testa za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki, o toku aktivnosti Radne grupe

U diskusiji su učestvovali: Milorad Mijatović, Zoran Kasalović, Vesna Kovač, Zoran Antić i Momo Čolaković.

Milorad Mijatović je informisao članove Odbora o aktivnostima Radne grupe, koja je imala nekoliko sastanaka, na kojima su dogovoreni principi za izradu testa i  **sprovođenje** testiranja kandidata za izbor predsednika i članova Republičke komisije za zaštitu prava u postupcima javnih nabavki. Obavestio je Odbor da su podnete 22 prijave.

Principi koje je Radna grupa predložila su:

- da test bude kvalifikacioni, da je potrebno da kandidati tačno odgovore na 75% od ukupnog broja pitanja,

- da se test sastoji od 32 pitanja iz oblasti novog Zakona o javnim nabavkama, sa ponuđenim odgovorima,

- da svako pitanje nosi jedan bod,

- da testiranje traje 60 minuta,

- da na testitanju nije dozvoljeno korišćenje dopunske literature,

- da stručna lica iz Republičke uprave za javne nabavke predlože 60 mogućih pitanja od kojih će Odbor na sednici 30 minuta pre testiranja izabrati 32 pitanja i formirati test.

Zoran Kasalović je postavio pitanje da li kandidati koji nisu ispunili kriterijum od 75% tačnih odgovora, neće ispuniti uslov za razgovor sa članovima Odbora, šta će Odbor preduzeti u slučaju da ne bude dovoljan broj kandidata koji ispunjavaju ovaj kriterijum i da li je rang-lista na testu kriterijum odabira, ukoliko ima više kandidata koji su prošli test.

Momo Čolaković je zatražio da se precizira postupanje Odbora u slučaju da ne bude dovoljno kandidata, tj. da li se ponavlja ceo konkurs ili samo za nedostajući broj kandidata.

Vesna Kovač je odgovorila da će se, u slučaju da pojedini kandidati ne ispune uslove konkursa, koje je Odbor utvrdio, ponoviti konkurs i da će o tome odlučiti Odbor. Istakla je da se na redovnom ispitu za službenike za javne nabavke mora tačno odgovoriti na 75% od zadatih pitanja, te da bi i kandidati za članove Republičke komisije za zaštitu prava u postupcima javnih nabavki morali da imaju kriterijum od 75% tačnih odgovora. Kandidati će pred testiranje biti o tome obavešteni.

Dr Milorad Mijatović je odgovorio da će Odbor doneti konačnu odluku na sednici i da će se Odbor, pored razgovora sa kandidatima, rukovoditi i kriterijumima, kao što su godine radnog iskustva u oblasti javnih nabavki ili preduzeća iz kojih kandidati dolaze.

Zoran Antić je istakao da postoji mogućnost da neko od kandidata bude iz Uprave za javne nabavke i da pošto službenici Uprave predlažu pitanja za test, to može predstavljati problem za regularnost testa.

### Vesna Kovač je odgovorila da pitanja priprema vrlo mali broj zaposlenih u Upravi za javne nabavke i da su svi potpisali izjave o poverljivosti i obezbedili da pitanja, u jednom primerku, budu dostupna samo Radnoj grupi. Pitanja se ne umnožavaju i u jednom primerku se čuvaju u zaključanom i zapečaćenom sefu.

### Dr Milorad Mijatović i Vesna Kovač su istakli da se principima za testiranje i konačnim utvrđivanjem pitanja za test na sednici Odbora pred testiranje, postiže nepristrasnost i objektivnost, jer se neće znati koja 32 pitanja će biti na testu do utvrđivanja pitanja na sednici Odbora.

Odbor je većinom glasova (9 za, 1 nije glasao) usvojio principe za izradu testa i  **sprovođenje** testiranja kandidata iz oblasti javnih nabavki, koje je predložila Radna grupa.

**Druga tačka dnevnog reda:** Predlog za proširenje nadležnosti Radne grupe za utvrđivanje testa za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki i na pregled prijava na javni konkurs i prateće dokumentacije i ispunjenje uslova kandidata

U diskusiji su učestvovali: dr Milorad Mijatović i Vesna Kovač.

Dr Milorad Mijatović je istakao da bi zadatak Radne grupe bio da izvrši pregled dokumenata koji su dostavljeni uz prijave na javni konkurs i da Odboru da informaciju ko je od kandidata priložio tražene dokaze uz prijavu, a ko nije. Radna grupa će informisati Odbor na osnovu obrasca, u kome će tačno stajati šta je koji kandidat dostavio od dokumentacije. Dodao je i da Radna grupa može da se proširi novim članovima Odbora, ukoliko Odbor smatra da je to potrebno.

Na predlog predsednika Odbora, Odbor je većinom glasova (9 za, 1 nije glasao) usvojio sledeći Zaključak:

- Proširuje se nadležnost Radne grupe za utvrđivanje testa za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki i na pregled prijava na javni konkurs i prateće dokumentacije i ispunjenje uslova kandidata.

Na sednici Odbora je vođen tonski zapis.

Sednica Odbora je zaključena u 18,05 časova.

za SEKRETARa ODBORA PREDSEDNIK ODBORA

Milena Sandić Vesna Kovač